Document ID: 32015R0228

KOMISIJOS ĮGYVENDINIMO REGLAMENTAS (ES) 2015/228
2015 m. vasario 17 d.
kuriuo pakeičiami Tarybos reglamento (EB) Nr. 4/2009 dėl jurisdikcijos, taikytinos teisės, teismo sprendimų pripažinimo ir vykdymo bei bendradarbiavimo išlaikymo prievolių srityje I-VII priedai
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2008 m. gruodžio 18 d. Tarybos reglamentą (EB) Nr. 4/2009 dėl jurisdikcijos, taikytinos teisės, teismo sprendimų pripažinimo ir vykdymo bei bendradarbiavimo išlaikymo prievolių srityje (1), ypač į jo 72 straipsnį,
kadangi:
(1)
atsižvelgiant į Kroatijos stojimą į Europos Sąjungą, Tarybos reglamentu (ES) Nr. 517/2013 (2) iš dalies pakeisti Reglamento (EB) Nr. 4/2009 I-VII priedai. Taip pat Reglamentu (ES) Nr. 517/2013 atsižvelgta į valiutos pasikeitimą Estijoje;
(2)
nuo 2014 m. sausio 1 d. pasikeitė valiuta Latvijoje, o nuo 2015 m. sausio 1 d. - Lietuvoje. Todėl reikia iš dalies pakeisti I-IV ir VII priedus;
(3)
pagal Protokolo Nr. 21 dėl Jungtinės Karalystės ir Airijos pozicijos dėl laisvės, saugumo ir teisingumo erdvės, pridėto prie Europos Sąjungos sutarties ir Sutarties dėl Europos Sąjungos veikimo, 4 straipsnį Jungtinė Karalystė pranešė Komisijai, kad sutinka dalyvauti taikant Reglamentą (EB) Nr. 4/2009. Todėl į II ir IV-VII priedus reikia įtraukti įrašus dėl Jungtinės Karalystės;
(4)
pagal Protokolo Nr. 22 dėl Danijos pozicijos, pridėto prie Europos Sąjungos sutarties ir Sutarties dėl Europos Sąjungos veikimo, 1 ir 2 straipsnį Danija nedalyvavo priimant Reglamentą (EB) Nr. 4/2009 ir nedalyvauja priimant šį reglamentą; jai neprivalomas nei Reglamentas (EB) Nr. 4/2009, nei šis reglamentas ir minėti reglamentai jai netaikomi;
(5)
tačiau vadovaudamasi 2005 m. spalio 19 d. Europos bendrijos ir Danijos Karalystės susitarimo dėl jurisdikcijos ir teismų sprendimų civilinėse ir komercinėse bylose pripažinimo ir vykdymo (3) 3 straipsnio 2 dalimi, Danija pranešė Komisijai (4) apie savo sprendimą iš dalies taikyti Tarybos reglamento (EB) Nr. 4/2009 turinį tiek, kiek tuo reglamentu iš dalies keičiamas Reglamentas (EB) Nr. 44/2001 (5), dėl kurio tartasi pirmiau nurodytame 2005 m. spalio 19 d. susitarime. Todėl į II ir IV priedus reikia įtraukti įrašus dėl Danijos;
(6)
be to, siekiant palengvinti taikymą, būtina iš dalies pakeisti tam tikras VI ir VII priedo dalis;
(7)
šiame reglamente numatytos priemonės atitinka Tarybos reglamento (EB) Nr. 2201/2003 (6) 70 straipsniu įsteigto komiteto nuomonę;
(8)
todėl, siekiant aiškumo, Reglamento (EB) Nr. 4/2009 I-VII priedai turėtų būti pakeisti,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 4/2009 I-VII priedai keičiami šio reglamento priedo tekstu.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas pagal Sutartis privalomas visas ir tiesiogiai taikomas valstybėse narėse.
Priimta Briuselyje 2015 m. vasario 17 d.

Labels: 2
11
0
18
15